Den forhenværende socialdemokrat Thomas Hav står nu frem og beklager sine beskeder til partifællen Jasmine Søgaard.

Efter kommunal- og regionsrådsvalget i november havde de to politikere en længere Facebook-korrespondance om politik, men uden videre ændrede beskederne fra Thomas Hav pludselig tone, og han kaldte blandt andet Jasmine Søgaard for tæve, mens han omtalte en anden partikollega som ’house-fisse’.

Det var en stor fejl, understreger han nu:

Jeg erkender, at jeg skal arbejde med min elendige kommunikation. Thomas Hav, Regionsrådsmedlem i Nordjylland

- For det første vil jeg gerne sige et stort undskyld og beklage personligt til Jasmine Søgaard. Det var ikke i orden, siger han i en beklagelse, som han også har sendt til hende.

- Jeg er oprigtigt ked af det passerede og den smerte, det har påført andre. Mit ordvalg har været upassende og stødende. Det siger jeg undskyld for, fortsætter han.

Som følge af beskederne bad Socialdemokratiets gruppe i regionsrådet i Nordjylland Thomas Hav om at trække sig fra regionsrådet, men han valgte i stedet at trække sig fra partiet.